LATVIJAS REPUBLIKAS MINISTRU KABINETS

2018.gada \_\_.\_\_\_\_\_\_\_\_ Noteikumi Nr.\_\_\_\_

Rīgā (prot. Nr. .§)

**Šaujamieroču un lielas enerģijas pneimatisko ieroču dezaktivēšanas apliecinājumu izsniegšanas un valsts nodevas maksāšanas apmērs un kārtība**

Izdoti saskaņā ar

Ieroču aprites likuma

58. panta ceturto daļu

1. Noteikumi nosaka šaujamieroču un lielas enerģijas pneimatisko ieroču (turpmāk – ieroči) dezaktivēšanas apliecinājuma izsniegšanas kārtību, dezaktivētā šaujamieroča reģistrācijas kārtību, kā arī kārtību un apmēru, kādā maksājama valsts nodeva par ieroča dezaktivēšanas apliecinājuma izsniegšanu.

2. Komersants, kuram izsniegta licence ieroču dezaktivēšanai (turpmāk – komersants), pēc ieroča saņemšanas no fiziskās vai juridiskās personas, kurai Valsts policija izsniegusi attiecīgu ieroča atļauju, veic pasākumus ieroča dezaktivēšanai. Pēc ieroča dezaktivēšanas komersants iesniedz ieroci un iesniegumu par ieroča dezaktivēšanas apliecinājuma izsniegšanu Valsts policijas Kriminālistikas pārvaldē (turpmāk – pārvalde).

3. Ja personas rīcībā esoša ieroča dezaktivēšanu apliecina Valsts policijas izsniegta izziņa, bet ierocis nav dezaktivēts atbilstoši Komisijas 2018.gada 5.marta Īstenošanas regulai (ES) 2018/337, vai, laika posmā no 2016.gada 8.aprīļa līdz 2018.gada 27.jūnijam, atbilstoši Komisijas 2015.gada 15.decembra Īstenošanas regulai (ES)  [2015/2403](http://eur-lex.europa.eu/eli/reg_impl/2015/2403/oj/?locale=LV), un persona vēlas izvest ieroci ārpus Latvijas, lai saņemtu ieroča dezaktivēšanas apliecinājumu, tā iesniedz ieroci komersantam ieroča dezaktivēšanai atbilstoši Komisijas Īstenošanas regulai (ES) 2018/337. Pēc ieroča dezaktivēšanas komersants iesniedz ieroci un iesniegumu par ieroča dezaktivēšanas apliecinājuma izsniegšanu pārvaldē.

4. Iesniegumā par ieroča dezaktivēšanas apliecinājuma izsniegšanu norāda:

4.1. komersanta nosaukumu, vienoto reģistrācijas numuru, adresi, elektroniskā pasta adresi (ja tāda ir) un tālruņa numuru;

4.2. datumu, kad komersantam izsniegta licence ieroču dezaktivēšanai, un tās numuru;

4.3. dezaktivētā ieroča kategoriju, veidu, marku (sistēmu), modeli, kalibru, sēriju un numuru;

4.4. ieroča realizēšanas atļaujas izsniegšanas datumu un numuru vai šo noteikumu [3. punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p3) minētajā gadījumā Valsts policijas izziņas izsniegšanas datumu un numuru;

4.5. komersanta darbinieka vārdu, uzvārdu un personas kodu (ja personai nav personas koda, – dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi), kurš tiesīgs pārvaldē nodot iesniegumu ar dezaktivēto ieroci, kā arī saņemt dezaktivēto ieroci un ieroča dezaktivēšanas apliecinājumu ([1. pielikums](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#piel1));

4.6. pēc komersanta ieskatiem – pielikumā pievienotos dokumentus (dezaktivētā ieroča tehniskās specifikācijas dokumentus un tamlīdzīgi).

5. Pārvalde, saņemot šo noteikumu [4. punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) minēto iesniegumu, iesniedzēja klātbūtnē:

5.1. pārbauda komersanta darbinieka personu pēc viņa uzrādītā personu apliecinošā dokumenta;

5.2. pārbauda, vai iesniegumā norādīta visa nepieciešamā informācija un informācija par ieroci atbilst ieroča marķējumā un ieroča realizācijas atļaujā (izņemot valsts un pašvaldību iestādes, kurām tiesības iegādāties, glabāt un savā darbībā izmantot ieročus piešķirtas saskaņā ar likumu) vai Valsts policijas izziņā norādītajai informācijai;

5.3. izdara ierakstu par ieroča saņemšanu dezaktivēšanas apliecinājuma izsniegšanai saņemto un nodoto ieroču žurnālā ([2. pielikums](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#piel2));

5.4. pēc pieprasījuma izsniedz komersanta darbiniekam iesnieguma kopiju ar atzīmi par ieroča saņemšanu.

6. Valsts nodevu par ieroča dezaktivēšanas apliecinājuma izsniegšanu 95,15 *euro* apmērā samaksā pirms šo noteikumu [4.punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) minētā iesnieguma iesniegšanas ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus [Maksājumu pakalpojumu un elektroniskās naudas likuma](https://likumi.lv/ta/id/206634-maksajumu-pakalpojumu-un-elektroniskas-naudas-likums) izpratnē. Valsts nodevu ieskaita valsts pamatbudžetā.

7. Pārvalde mēneša laikā pēc šo noteikumu [4. punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) minētā iesnieguma un ieroča saņemšanas dienas saskaņā ar Komisijas Īstenošanas regulas (ES) [2018/337](http://eur-lex.europa.eu/eli/reg_impl/2015/2403/oj/?locale=LV) 3. panta 4. punktu pieņem lēmumu par ieroča dezaktivēšanas apliecinājuma izsniegšanu vai par atteikumu izsniegt ieroča dezaktivēšanas apliecinājumu un par to paziņo komersantam [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā.

8. Ja pārvalde pieņēmusi lēmumu par atteikumu izsniegt dezaktivēšanas apliecinājumu, valsts nodevu neatmaksā.

9. Ja pārvalde pieņēmusi lēmumu par atteikumu izsniegt ieroča dezaktivēšanas apliecinājumu, komersants pēc konstatēto trūkumu novēršanas ir tiesīgs no jauna iesniegt šo noteikumu [4. punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) minēto iesniegumu ieroča dezaktivēšanas apliecinājuma saņemšanai vispārējā kārtībā.

10. Saņemot dezaktivēto ieroci un ieroča dezaktivēšanas apliecinājumu vai ieroci (ja pārvalde pieņēmusi lēmumu par atteikumu izsniegt dezaktivēšanas apliecinājumu), komersanta darbinieks uzrāda personu apliecinošu dokumentu un parakstās par dezaktivētā ieroča un apliecinājuma vai ieroča saņemšanu dezaktivēšanas apliecinājuma izsniegšanai saņemto un nodoto ieroču žurnālā.

11. Vienas darba dienas laikā pēc ieroča dezaktivēšanas apliecinājuma izsniegšanas, pārvalde Ieroču reģistrā izdara atzīmi par ieroča dezaktivēšanu, norādot arī ieroča dezaktivēšanas apliecinājuma numuru un izsniegšanas datumu.

Ministru prezidents Māris Kučinskis

Iekšlietu ministrs Rihards Kozlovskis

Vīza:

Valsts sekretārs Dimitrijs Trofimovs

Opolais

67075424, intars.opolais@vp.gov.lv

Lasmanis

67208420, janis.lasmanis@ekspertize.vp.gov.lv